รัฐมนตรีว่าการกระทรวงแรงงาน ห่วงใยสุขภาพลูกจ้าง ผู้ประกันตน แนะวิธีป้องกัน รับมือ “ไวรัสโคโรนา”
รัฐมนตรีว่าการกระทรวงแรงงาน ห่วงใยสุขภาพลูกจ้าง ผู้ประกันตน แนะวิธีป้องกัน รับมือ “ไวรัสโคโรนา”หม่อมราชวงศ์ จัตุมงคล โสณกุล (หม่อมเต่า) รัฐมนตรีว่าการกระทรวงแรงงาน ห่วงใยลูกจ้าง ผู้ประกันตน สั่งการสำนักงานประกันสังคม ติดตามสถานการณ์โรคติดเชื้อ “ไวรัสโคโรนา” อย่างใกล้ชิด พร้อมแนะนำลูกจ้าง ผู้ประกันตน ที่มีอาการเข้าข่ายสงสัย ต้องรีบไปพบแพทย์เพื่อตรวจวินิจฉัยอย่างทันท่วงที ประสานสถานพยาบาลคู่สัญญาทั่วประเทศ 242 แห่ง สังเกตอาการคนป่วย มั่นใจพร้อมรองรับลูกจ้าง ผู้ประกันตน เข้ารับการรักษาในสถานพยาบาลตามสิทธิ ไม่ต้องเสียค่าใช้จ่ายใดๆ ทั้งสิ้นนายทศพล กฤตวงศ์วิมาน เลขาธิการสำนักงานประกันสังคม เปิดเผยว่า หม่อมราชวงศ์ จัตุมงคล โสณกุล รัฐมนตรีว่าการกระทรวงแรงงาน มีความห่วงใยลูกจ้าง ผู้ประกันตน ที่อยู่ในระบบประกันสังคม เกี่ยวกับสถานการณ์การแพร่ระบาดของ “ไวรัสโคโรนา” สายพันธุ์ใหม่ ที่กำลังแพร่ระบาดอยู่ในขณะนี้และมีความรุนแรงถึงขั้นทำให้ผู้ป่วยมีอาการปอดอักเสบรุนแรงจนถึงแก่ชีวิตได้ ปัจจุบันเชื้อไวรัสนี้สามารถแพร่กระจายจากคนสู่คน จากการไอ จาม หรือสัมผัสกับสารคัดหลั่งของคนที่ป่วย พร้อมกันนี้ รมว.แรงงาน ได้สั่งการให้สำนักงานประกันสังคมในฐานะหน่วยงานที่ทำหน้าที่ดูแลสุขภาพของประชาชนในระบบประกันสังคม ได้ติดตามสถานการณ์การระบาดของโรคดังกล่าวอย่างใกล้ชิด ขณะเดียวกันได้ประสานให้สถานพยาบาลคู่สัญญา 242 แห่ง และเครือข่ายทั่วประเทศเตรียมความพร้อมในการรักษาและวิธีป้องกันอย่างเต็มที่ รวมทั้งได้สั่งการให้เจ้าหน้าที่ประกันสังคมทั่วประเทศ ให้ความรู้และคำแนะนำเรื่องสิทธิประโยชน์แก่ลูกจ้าง ผู้ประกันตนสำหรับกรณีผู้ประกันตนเกิดเจ็บป่วย สามารถเข้ารับการรักษาพยาบาลในโรงพยาบาลตามสิทธิการรักษาพยาบาลที่ผู้ประกันตนเลือกไว้ โดยไม่เสียค่าใช้จ่าย ในกรณีเจ็บป่วยฉุกเฉินไม่สามารถเข้ารับการรักษาที่โรงพยาบาลตามสิทธิได้ สามารถเข้ารับการรักษาในโรงพยาบาลที่ใกล้ที่สุดก่อน หลังจากนั้น ญาติ หรือผู้ที่เกี่ยวข้อง ต้องรีบแจ้งให้โรงพยาบาลตามสิทธิฯ ทราบโดยด่วน เพื่อรับตัวไปรักษาต่อและรับผิดชอบค่าใช้จ่ายในการรักษาพยาบาลโดยจะนับตั้งแต่เวลาที่โรงพยาบาลได้รับแจ้งจนสิ้นสุดการรักษา ส่วนค่ารักษาพยาบาล ที่เกิดขึ้นก่อนการแจ้งนั้น สำนักงานประกันสังคมจะรับผิดชอบภายใน 72 ชั่วโมงแรก ตามหลักเกณฑ์และอัตราที่กำหนด ผู้ประกันตนที่สำรองจ่ายค่ารักษาไปก่อนสามารถเบิกคืนจากสำนักงานประกันสังคมได้ โดยนำหลักฐานมายื่นคำขอรับประโยชน์ทดแทนคือ แบบคำขอรับประโยชน์ทดแทน (สปส.2-01) ใบรับรองแพทย์ ใบเสร็จรับเงิน และสำเนาสมุดบัญชีเงินฝากธนาคาร หน้าแรก ที่มีชื่อ – เลขที่บัญชี ของผู้ประกันตน และในกรณีผู้ประกันตนที่เจ็บป่วย และต้องหยุดพักรักษาตัวตามคำสั่งแพทย์เป็นเวลานานหลายวันทำให้สูญเสียรายได้ ขอให้ผู้ประกันตนไม่ต้องกังวลเรื่องรายได้ที่ขาดหายไปจากการที่ไม่ได้ทำงาน สำนักงานประกันสังคมพร้อมดูแลเต็มที่ โดยผู้ประกันตนสามารถขอรับเงินทดแทนการขาดรายได้จากสำนักงานประกันสังคมในอัตรา 50% ของค่าจ้างไม่เกิน 365 วัน ใน 1 ปี นอกจากนี้ผู้ประกันตนยังสามารถเข้ารับการรักษาในโรงพยาบาลตามสิทธิการรักษาพยาบาลที่ผู้ประกันตนเลือกไว้โดยไม่เสียค่าใช้จ่ายเลขาธิการสำนักงานประกันสังคม กล่าวต่อไปว่า ผู้ประกันตนควรระมัดระวังและรักษาสุขภาพให้แข็งแรง พร้อมแนะวิธีป้องกันโรค “ไวรัสโคโรนา” ควรใส่หน้ากากอนามัยเพื่อป้องกัน รับประทานอาหาร แบบสุกเท่านั้น งดอาหารดิบ และเนื้อสัตว์ป่า หมั่นล้างมือหรือเช็ดด้วยแอลกอฮอล์ ไม่อยู่ใกล้ชิดผู้ป่วย หลีกเลี่ยงการอยู่ในสถานที่แออัด และมีมลภาวะเป็นพิษ งดเดินทางไปยังพื้นที่เสี่ยงโรคระบาด ไม่นำมือมาสัมผัสตา จมูก ปาก ถ้าไม่จำเป็น ไม่ใช้สิ่งของร่วมกับผู้อื่น เช่น ผ้าเช็ดหน้า แก้วน้ำ ฯลฯ ถ้ามีอาการไข้ มีอาการระบบทางเดินหายใจ เช่น ไอ เจ็บคอ มีน้ำมูก หรือหายใจเหนื่อยหอบ ให้สวมหน้ากากอนามัย และควรรีบไปพบแพทย์ เพื่อส่งตรวจเชื้อทางห้องปฏิบัติการ เข้ารับการรักษาตามอาการ อยู่ในความดูแลของแพทย์อย่างใกล้ชิด